**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 18.12.2019, ora 08.00 – 19.12.2019, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 19.12.2019, ora 7.00**

**RÂURI**

**Debitele au fost** **în general staționare**, exceptând cursul inferior al Jiului, unde au fost în scădere uşoară.

Formaţiunile de gheaţă (gheaţă la maluri) existente în bazinul superior al Mureşului au fost în restrângere și eliminare, iar cele din bazinele Moldovei şi Bistriței s-au menţinut fără modificări importante.

Debitele se situează în general la valori cuprinse între 30-100% din mediile multianuale lunare, mai mici (sub 30% din normalele lunare) pe: Crasna, Barcău, Crişul Negru, Crişul Alb, Bega Veche, Timiş, Moraviţa, Caraş, Râmnicu Sărat, Tazlău, Bârlad, Jijia, cursul inferior al Bistriței, unii afluenţi ai Someșului (Sălăuţa, Ilişua, Lonea, Fizeş, Lăpuş), ai Mureșului (Luţ, Comlod, Feernic, Vișa, Secaș, Ampoi, Râul Mare) și mai mari (peste 100% din normalele lunare) pe cursul inferior al Jiului, pe Motru şi pe unii afluenți ai Oltului inferior.

**Nivelurile** pe râuri la stațiile hidrometrice **se situează sub** **COTELE DE ATENȚIE.**

**Debitele vor fi în general staţionare.**

Formaţiunile de gheaţă (gheaţă la maluri) existente vor fi în restrângere, diminuare şi eliminare.

Sunt posibile creşteri de niveluri şi debite pe unele râuri din zona de munte ca urmare a cedării apei din stratul de zăpadă.

**Nivelurile** pe râuri la stațiile hidrometrice **se vor situa sub** **COTELE DE ATENȚIE.**

**DUNĂRE**

**Debitul la intrarea în ţară** (secţiunea Baziaş) **î**n intervalul 18-19.12.2019 **a fost staționar, având valoarea de 3900 m3/s**, sub media multianuală a lunii **decembrie (5200 m3/s).**

În aval de Porţile de Fier debitele au fost în scădere pe sectoarele Gruia-Bechet și Călărași-Tulcea și în creștere pe sectorul Corabia-Oltenița.

**Debitul la intrarea în ţară** (secţiunea Baziaş) **va fi** **în uşoară creştere (4000 m3/s).**

În aval de Porţile de Fier debitele vor fi în scădere pe sectoarele Gruia – Turnu Măgurele şi Brăila-Tulcea și în creștere pe sectorul Zimnicea-Vadu Oii.

**2.** **Situaţia meteorologică în intervalul 18.12.2019, ora 08.00 –19.12.2019, ora 06.00**

**În ţară,** vremea a fost în continuare deosebit de caldă în cea mai mare parte a teritoriului. Cerul a fost mai mult senin în sud-est și variabil în rest. Dimineața și noaptea s-a semnalat ceață pe arii restrânse în Transilvania, Moldova, Oltenia și în sud-vestul Munteniei și cu totul izolat în Banat, persistentă și pe parcursul zilei. Vântul a suflat slab și moderat, cu intensificări pe crestele Carpaților Orientali, unde temporar rafalele au depășit 90...100 km/h. Stratul de zăpadă măsura la ora 20 până la 55 cm în Masivul Făgăraș (Bâlea Lac). Temperaturile maxime s-au încadrat între 0 grade la Miercurea Ciuc și 21 de grade la Pătârlagele, Câmpina și Târgoviște. La ora 06 se înregistrau valori termice cuprinse între -5 grade la Brașov, Întorsura Buzăului și Sfântu Gheorghe (CV) și 12 grade la Cotnari, Dumbrăvița de Codru și Șiria.

**Observație:** *de ieri, de la ora 06, au fost în vigoare 15 atenționări cod galben pentru fenomene meteorologice periculoase imediate, emise după cum urmează: 5 de către SRPV Cluj, 4 de către SRPV Sibiu, 3 de către SRPV Bacău, 2 de către SRPV Craiova și una de către CNPM pentru Muntenia.*

**La Bucureşti,** vremea s-a menținut frumoasă și deosebit de caldă. Cerul a fost mai mult senin, iar vântul a suflat în general slab. Temperatura maximă a fost de 15 grade la Filaret și de 16 grade la Afumați și Băneasa. La ora 06 se înregistrau -1 grad la Băneasa, 2 grade la Afumați și 3 grade la Filaret.

**3. Prognoza meteorologică în intervalul 19.12.2019, ora 08.00 –20.12.2019, ora 8.00**

**În ţară,** valorile termice vor fi în continuare mult mai ridicate decât mediile multianuale, cu precădere la deal și la munte. În zonele joase din sudul, estul și centrul țării, cu precădere dimineața și noaptea, local va fi ceață sau nebulozitate joasă, iar izolat și trecător burniță. În restul teritoriului cerul va fi variabil, cu înnorări temporare spre sfârșitul intervalului în regiunile sud-vestice, dar probabilitatea de ploaie va fi destul de redusă, iar la începutul și sfârșitul intervalului vor fi condiții de ceață. Vântul va sufla slab și moderat, cu unele intensificări pe crestele montane. Temperaturile maxime se vor încadra în general între 6 și 16 grade, iar cele minime vor fi cuprinse între -8 grade în depresiunile din estul Transilvaniei și în jur de 9 grade în Dealurile de Vest.

**La Bucureşti,** valorile termice vor fi în continuare mult mai ridicate decât cele normale pentru această dată. Cerul va fi variabil, cu o probabilitate ridicată de ceață sau nebulozitate joasă, mai ales noaptea. Vântul va sufla în general slab. Temperatura maximă se va situa în jurul a 13 grade, iar cea minimă va fi de 1...3 grade.

***II. CALITATEA APELOR***

**Pe râurile interioare**

**A.B.A. Mureș** informează că în data de 18.12.2019, în jurul orei 12:00, a fost semnalată o posibilă poluare a cursului de apă Râpa (afluent de dreapta al râului Mureș) în zona satului Râpa de Jos, comuna Vătava, jud. Mureș. Personalul S.G.A. Mureș care s-a deplasat la fața locului pentru investigații a observat formarea în aval de pragurile de fund a unei spume albe cu nuanțe maronii, care se acumula în zonele cu pantă mai redusă. Fenomenul se datorează descompunerii frunzelor căzute în pârâu, fiind unul natural, caracteristic acestei perioade. **Poluarea nu se confirmă.**

Pe fluviul Dunărea și pe Marea Neagră nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**I.G.S.U.** informează telefonic că în data de 18.12.2019 a izbucnit un incendiu la un depozit de cauciucuri și mase plastice din orașul Pantelimon, jud. Ilfov, suprafaţa afectată fiind de cca 200 mp. Echipajele de pompieri au intervenit, reușind să localizeze și să stingă incendiul în data de 19.12.2019.

**Agenţia Naţională pentru Protecţia Mediului** informează că din rezultatele analizelor efectuate în data de 17.12.2019 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul sub 10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională și europeană.

1. **În domeniul solului şi vegetaţiei**

**G.N.M.-C.J. Argeș** informează despre producerea în data de 18.12.2019, în jurul orei 14:30, a unei poluări cu 200 l de ţiţei și 800 l de apă sărată a cca 800 mp de sol (400 mp de teren arabil și 400 mp de pășune pe două terenuri proprietate privată învecinate) în zona satului Samara de Jos, comuna Poiana Lacului, din cauza coroziunii unei conducte aparţinând O.M.V. Petrom. **Măsuri:** echipa de intervenție O.M.V. Petrom a oprit pomparea și a reparat conducta afectată prin montarea de șarnieră, urmând să desfășoare lucrari de curățare a terenurilor afectate.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

Direcția de Comunicare